Usaldus telekommunikatsioonigigandi Ericssoni vastu pärast ettevõtte poolaastatulemuste avaldamist näitab vähenemise märke, kirjutab Rootsi majandusleht Finanstidningen.
Turuosalised ootavad Ericssoni aktsiahinnalt enamuses langust ning investeerimispank Morgan Stanley alandas ettevõtte aktsia hinnasihi seniselt 50 Rootsi kroonilt 35 Rootsi kroonile. Lisaks sellele kõigutab usaldust ka Motorola plaan üritada agressiivselt hoida oma juhtpositsiooni GPRS tehnoloogia alal, kirjutab ajaleht.
Kell 13.50 maksis Ericssoni aktsia Stockholmi börsil 48 Rootsi krooni olles langenud 1,46 protsenti.